 علاقتي بكريم فشكل، بزاف ديال الناس كايشوفوها استغلال و أنا كانشوفها علاقة متوازنة ! وي أنا كانستاغلو و لكن تاهوا كايستاغلني ... كايبان بيا قدام صحابو ! آه زعما تا هوا عندو صاحبتو بوكوصة ! كريم هو داك النوع ديال الدراري لي قراو معايا فالكوليج و داز علمي فالسانكيام ! فاش دزت أنا أدبية ... دوك الدراري القراية لي ماكانوش كايسلتو معانا فساعة خاوية و يتقزو السور و يحضرو معانا للزدحات ! القراية لي كانو كايتفتفو قدامي ... ماعمر كنت كانتخايل راسي غانتصاحب مع واحد فحال كريم شي نهار فاش كنت فالليسي الدراري لي فحالو كنت كانخرا عليهم بالضحك وانا كانمضغ المسكة و أنا كانمم أنا و صاحبتي لي جالسة حدايا فشي واحد و لا شي وحدة ... ! فحالو كانو كايبانو ليا معاقين! نتصاحب مع عزيز لي عندو بركمان ! حسن لي كايجي لليسي فالكاوازاكي ... أنور مول العوينات خضيضرين و التشاوك! كريم ماكانش الستيل ديالي بتاتا ! يخراو عليا صحاباتي بالضحك لا شافوني مع بونضيضرات ! ولكن الوقت تبدلات دابا و كريم ديال الليسي كبر و قرا و خدم و دار الفلوس و عزيز مول البركمان مازال كايصيد البرهوشات حدا باب الليسي على نفس البركمان ! و أنا ؟ أنا بيناتهم بجوج ! زهيت مع الأول فاش كان شي حاجة و دابا كانزها مع هادا حيت ولا شيحاجة ! و ديما ندى مع الرابحة! ديما الزهو و النشاط ... توحشتك آ شيغي -تانا توحشتك بدا كايهضر معايا ! كايهضر بزاف ! على خدمتو ! على الباطرون على السياسة كايهضر و فرحان و ناشط... شي كانسمعو شي ماكانسمعوش ! هو كايهضر و أنا كانشوف فالموني لي حط السرباي حدايا ! شنو ناخد ؟ دجاج ؟ يالاه كليتو لبارح! هزيت راسي نشوف فكريم لقيتو كايهضر معايا على انتخابات ! ” انتخابات” ” الشعب” ” الحقوق” ... هادو هوما الكلمات لي كايعاود ... تخلطو ليا مع الدجاج و الكفتة و لي باط لي كايتعاودو فراسي ! قطعتو باش يسكتنا غاناخد الدجاج و نتا ؟ مازال ماختاريت ... ! بلاتي نشوف ... حيدت ليه الموني من يديه ! واش أنا مسالية راه الباطرونة غاترجع للصالون بكري و خاصها تلقاني تما، ! “صافي أنا غانختار ليك آ حبيبة” سيفطتو فرحان داك النهار ! شافني و تغدا معايا و هضرنا ...غا هادشي بالنسبة ليه راه عيد ! ويجي شي ولد القحبة يقولك الاستغلال ! فين كاين شي استغلال ؟ دازت شي سيمانة و أنا خدامة، كانت عندنا الخدمة بزاف ! مع الصيف كايكثرو العراسات ...و آرا حالك للماكياج، ليستيتيك، الماساج ... واحد النهار كانخدم لواحد العروسة و هو يصوني التيليفون، نمرة كاتبدا ب 61 ! فحال هاد النماري كانجاوب عليهم ديريكت حيت ماكايكونش دايرهم اي واحد غي بنادم الخاتر ! لمن عطيت نمرتي هاد السيمانة ؟ آآآه تفكرت، البارح فاش خرجت نجيب الملوي للبنات باش يديرو كاسكروط فالصالون تبعني واحد البوكوص !توتة ! عندو كاط كاط و لابس مزيان، بارفانو كايدوخ داك النوع لي كايعجبني... لافونطاج لي عندي فهاد الصالون هو الموقع الاستراتيجي حدا الشركات و الفيلات و قريب للسويسي كانتصاطح غا مع بنادم زوين ! البارح تبعني داك البوكوص للباتيسري حتى خديت الملوي و فاش خرجت لقيتو كايسايني... هضر معايا بالفرونسي ! عطيتو نمرتي ... عادي! أقل حاجة هي يولي عنيبة فلاليست ديال عنيبات لي عندي فالواتساب...ديك الكاط كاط ديال شي مشية للبحر و الصيف هادا. كنت حاسة بيه غايعيط اليوم و أنا عندي واحد الحاسة سادسة مقودة ... -“آلو ندى ” الصوت صدق صوت مرا ماشي راجل ! -وي شكون معايا؟ -معاك سميرة لي كاتجي عندكم للصالون تصدمت ! سميرة الكليانة معيطة ليا؟ آش بغاتني ؟! قبل مانجاوبها زربات عليا -بغيتك دوزي عندي للدار غدا بغيت ندير ماساج و ماقاداش نخرج ! فوقاش تكوني مسالية؟ واناري على طيارة دارت ليا ! سلم عليه زرب عليه! و لكن بريكول مزيان جابو الله! علاش لا ؟ وانا ماعمري كانقول للفلوس لا! -كانسدو مع التسعود راك عارفة ! -ايوا صافي ... تسالي خودي طاكسي و أجي عندي للدار و فالرجوع نسيفط معاك الشيفور تال داركم ! بيخير ! بريكول فالدار هي فليسات مزيانين و الشيفور و الطونوبيل ... هادا بلان زوين. -صافي نعول عليك؟ -صافي عولي عليا آ مدام. قطعات و بقيت أنا كانخمم فالبلان لي غانختارعو لماما باش نتعطل غدا فالليل ... 
مذكرات مدلكة سانك ايطوال: الحلقة السادسة: فاش كايعيط ليا شي واحد نمرتو كاتبدا ب61 كانشم فيه ريحة عومار … ماشي 61 ديال دابا ! 61 ديال شحال هادي فاش كان لابونمو كايقدو عليه غي الشخوشة! قبل مايولي ب 99 درهم